## Odluka Ustavnog suda Republike Hrvatske broj U-IIIA-508/2004 od 25. listopada 2004.

### NN 156/2004 (10.11.2004.), Odluka Ustavnog suda Republike Hrvatske broj U-IIIA-508/2004 od 25. listopada 2004.

# USTAVNI SUD REPUBLIKE HRVATSKE

2739

Ustavni
sud Republike Hrvatske, u Drugom vijeću za odlučivanje o ustavnim tužbama, u
sastavu sudac Jasna Omejec, predsjednik Vijeća, te suci Marijan Hranjski, Mario
Kos, Ivan Mrkonjić, Emilija Rajić i Vice Vukojević, članovi Vijeća, odlučujući
o ustavnoj tužbi D. N. iz K., na sjednici održanoj 25. listopada 2004. godine,
jednoglasno je donio

## ODLUKU

I.
Ustavna tužba se odbija.

II. Ova
odluka objavit će se u »Narodnim novinama«.

```
Obrazloženje
```

1.
Podnositelj ustavne tužbe, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 49/02. – pročišćeni tekst; u
daljnjem tekstu: Ustavni zakon), podnio je ustavnu tužbu smatrajući da mu je Općinski
sud u Zagrebu, propustivši odlučiti o njegovim pravima i obvezama u razumnom
roku u parničnom postupku pokrenutom njegovom tužbom radi naknade štete, koji
se vodio pred tim sudom pod brojem P-7574/99, povrijedio pravo na suđenje u
razumnom roku.

ČINJENICE
VAŽNE ZA USTAVNOSUDSKI POSTUPAK

2.
Ustavni sud je u postupku pokrenutom ustavnom tužbom, primjenom članka 63.
Ustavnog zakona, uvidom u spis Općin­skog suda u Zagrebu broj: P-7574/99,
utvrdio činjenice koje su pravno relevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava Republike
Hrvatske.

Dana 2. ožujka 1999. godine podnositelj je Općinskom
sudu u Zagrebu podnio tužbu protiv Republike Hrvatske, radi povratka putovnice
i radi naknade štete koja je nastala nezakonitim oduzimanjem putovnice.

Rješenjem od 19. listopada 1999. godine sud je
odredio odvojeno raspravljanje o zahtjevu radi povrata putovnice i zah­tjevu
radi naknade štete, te su se stranke suglasile da se postupak radi naknade štete
prekine do pravomoćnog okončanja postupka radi povrata putovnice. Postupak radi
povrata putovnice vodio se pod brojem P-2164/99, a postupak radi naknade štete
pod brojem P-7574/99.

Dana 14. studenoga 2001. godine sud je odbio
podnositeljev zahtjev koji se odnosio na povrat putovnice, jer je putovnica u
međuvremenu vraćena podnositelju. Žalbu podnositelja protiv te odluke Županijski
sud u Zagrebu odbio je 10. rujna 2002. godine.

Nakon što je okončan postupak radi povrata putovnice,
u postupku radi naknade štete donijeto je rješenje o nastavku postupka dana 30.
listopada 2003. godine.

Dana 13. studenoga 2003. godine Europski sud za
ljudska prava donio je presudu pod brojem 66485/01 u predmetu N. protiv
Hrvatske, u kojoj je, između ostaloga, našao povredu prava na suđenje u
razumnom roku u odnosu na postupak koji je podnositelj pokrenuo radi povrata
putovnice, te je istom dodijelio pravičnu naknadu u iznosu od dvije tisuće
(2.000,00) eura, koja se odnosila i na povredu članka 6. Konvencije za zaštitu
ljudskih prava i temeljnih sloboda, koji jamči i pravo na suđenje u razumnom
roku.

U postupku radi naknade štete ročište je održano dana
2. trav­nja 2004. godine, te 15. travnja 2004. godine kada je donijeta presuda
kojom je podnositelju dosuđena šteta u iznosu od 15.000,00 kuna s pripadajućim
kamatama, te troškovi postupka.

OČITOVANJE
OPĆINSKOG SUDA U ZAGREBU

3. Na
temelju članka 69. alineje 2. Ustavnog zakona, Ustavni sud je zatražio od Općinskog
suda u Zagrebu da se izjasni o navodima ustavne tužbe.

U očitovanju
od 15. travnja 2004. godine Općinski sud u Zagrebu navodi kronologiju
postupanja u predmetu, te ističe da nije bilo zastoja u postupku.

PRAVO
VAŽNO ZA USTAVNOSUDSKI POSTUPAK

4.
Odredbom članka 29. stavka 1. Ustava Republike Hrvat­ske, propisano je:

Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...).

Odredbama
članka 63. Ustavnog zakona propisano je:

(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).

(2) U odluci kojom usvaja ustavnu tužbu zbog nedonošenja
akta u razumnom roku iz stavka 1. ovoga članka, Ustavni sud će nadležnom sudu
odrediti rok za donošenje akta kojim će taj sud meritorno odlučiti o pravima i
obvezama (...) podnositelja. Rok za donošenje akta počinje teći idućeg dana od
dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku. Naknada se isplaćuje iz državnog proračuna u roku
od tri mjeseca od dana podnošenja zahtjeva stranke za njezinu isplatu.

*Ustavna
tužba nije osnovana.*

5.
Razmatranjem razloga ustavne tužbe podnositelja i uvidom u spis Općinskog suda
u Zagrebu, Ustavni sud je utvrdio da se u ovom slučaju nisu ostvarile
pretpostavke za njegovo postupanje u smislu odredbe članka 63. Ustavnog zakona.

Svoju
odluku Ustavni sud obrazlaže sljedećim utvrđenjima:

5.1. DULJINA SUDSKOG POSTUPKA

Prvostupanjski
parnični postupak započeo je 2. ožujka 1999. godine, tužbom podnositelja protiv
tuženika Republike Hrvatske, radi povrata putovnice i naknade štete. Predmetna
ustavna tužba odnosi se na postupak radi naknade štete.

Zakon o
potvrđivanju Konvencije za zaštitu ljudskih prava i temeljnih sloboda i
Protokola broj 1, 4, 6, 7 i 11 uz Konvenciju za zaštitu ljudskih prava i
temeljnih sloboda (»Narodne novine – Međunarodni ugovori«, broj 18/97., 6/99. –
pročišćeni tekst i 8/99. – ispravak; u daljnjem tekstu: Zakon o potvrđivanju
Konvencije) stupio je na snagu dana 5. studenoga 1997. godine.

Od dana
stupanja na snagu Zakona o potvrđivanju Konvencije, odredbe Konvencije za zaštitu
ljudskih prava i temeljnih sloboda Vijeća Europe (u daljnjem tekstu: Europska
konvencija) čine, temeljem članka 140. Ustava Republike Hrvatske, dio
unutarnjeg pravnog poretka Republike Hrvatske. Dio unutarnjeg prav­nog poretka
Republike Hrvatske od tog dana čini i odredba članka 6. stavka 1. Europske
konvencije pod nazivom »Pravo na pošteno suđenje«, koja, između ostaloga,
propisuje:

Radi
utvrđivanja svojih prava i obveza građanske naravi (...) svatko ima pravo da
zakonom ustanovljeni neovisni i nepristrani sud (...) u razumnom roku ispita
njegov slučaj.

Pravo
na donošenje sudske odluke u razumnom roku čini dio unutarnjeg pravnog poretka
Republike Hrvatske od dana stupanja na snagu Zakona o potvrđivanju Konvencije
(5. studenoga 1997. godine).

Ustavna
tužba je podnesena dana 17. veljače 2004. godine, a do tog dana sudski postupak
nije pravomoćno okončan, pa Ustav­ni sud utvrđuje da do dana podnošenja ustavne
tužbe postupak u ovom predmetu traje ukupno četiri (4) godine, jedanaest (11)
mjeseci i petnaest (15) dana.

5.2. POSTUPANJE NADLEŽNOG
SUDA

Ustavni
sud je utvrdio da je u razmatranom razdoblju Općinski sud u Zagrebu proveo
postupak i donio presudu. U postupku je došlo do prekida, uz suglasnost
stranaka, u razdoblju od 19. listopada 1999. do 10. rujna 2002. godine, te se
zastoj u postupku u tom razdoblju ne može pripisati neučinkovitosti suda.

5.3. PONAŠANJE PODNOSITELJA
USTAVNE TUŽBE (TUŽITELJA U SUDSKOM POSTUPKU)

Podnositelj
ustavne tužbe, kao tužitelj u sudskom postupku, prema utvrđenju Ustavnog suda,
nije pridonio duljini postupka.

5.4. SLOŽENOST SUDSKOG
PREDMETA

Ustavni
sud utvrđuje da postupak nije složen.

6.
Ustavni sud utvrđuje da predmetni postupak u trajanju od četiri (4) godine i
jedanaest (11) mjeseci, uz prekid postupka koji se ne može pripisati neučinkovitosti
suda, jer je do istog došlo uz suglasnost stranaka, u trajanju od oko dvije
godine i deset mjeseci, a posebno imajući u vidu okolnost da je postupak dovršen,
ne premašuje razumni rok. Stoga Ustavni sud utvrđuje da podnositelju nije
povrijeđeno ustavno pravo da zakonom ustanovljeni neovisni i nepristrani sud u
razumnom roku odluči o njihovim pravima ili obvezama, koje je zajamčeno člankom
29. stavkom 1. Ustava Republike Hrvatske.

7.
Stoga je, temeljem odredaba članaka 73. i 75. Ustavnog zakona, odlučeno kao u
izreci (točka I.).

8.
Odluka o objavi, točka II. izreke, temelji se na odredbi članka 29. Ustavnog
zakona.

Broj:
U-IIIA-508/2004
Zagreb, 25. listopada 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna Omejec,** v. r.

Odluka, NN 156/2004-2739